
[bookmark: _Hlk203028306]Temeljem članka 95. stavak 5. Zakona o službenicima i namještenicima u lokalnoj i područnoj (regionalnoj) samoupravi (NN broj 86/08, 61/11, 4/18, 112/19 i 17/25) i članka 53. stavak 1.točka 27. i 30. Statuta Općine Mljet (Službeni glasnik Općine Mljet broj 2/21 i 5/21-ispravak), Općinski načelnik Općine Mljet dana 10. srpnja 2025. godine donijelo je slijedeći

P R A V I L N I K
o ocjenjivanju službenika i namještenika u Jedinstvenom
upravnom odjelu Općine Mljet
(173/2025-OA)

I. OPĆE ODREDBE
Članak 1.
Ovim Pravilnikom o ocjenjivanju službenika i namještenika u Jedinstvenom upravnom odjelu Općine Mljet (nastavno: Pravilnik) utvrđuju se kriteriji i postupak ocjenjivanja službenika i namještenika u Jedinstvenom upravnom odjelu Općine Mljet (nastavno: JUO).

Članak 2.
Ocjenjivanje službenika i namještenika JUO-a je postupak vrednovanja svih relevantnih podataka o postignućima službenika i namještenika u obavljenim poslovima radnog mjesta prema kriterijima utvrđenim ovim Pravilnikom, a koje se vrednovanje izražava ocjenom u skladu sa Zakonom o službenicima i namještenicima u lokalnoj i područnoj (regionalnoj) samoupravi (nastavno: Zakon).

II. KRITERIJI ZA OCJENJIVANJE SLUŽBENIKA
Članak 3.
U svrhu utvrđivanja podataka o stručnom znanju pokazanom u obavljanju poslova, učinkovitosti i kvaliteti rada, te poštivanju službene dužnosti, službenika se ocjenjuje prema kriterijima.
1. Stručnosti, kreativnosti, samostalnosti i samoinicijativnosti u obavljanju poslova;
2. Kvalitete i opsega obavljenih poslova i pridržavanja rokova;
3. Poštivanju radnog vremena, te odnosa prema suradnicima, te strankama.

1. Stručnost, kreativnost, samostalnost i samoinicijativnost
Članak 4.
	Službenik je u obavljanju poslova radnog mjesta pokazao stručnost, kreativnost, samostalnost i samoinicijativnost kako slijedi:
1.1. Stručnost
a) odlično poznaje zakone i druge propise, pravila struke i službe, stručno se usavršava;
b) vrlodobro poznaje zakone i druge propise, pravila struke i službe, stručno se usavršava;
c) dobro poznaje zakone i druge propise, pravila struke i službe, stručno se usavršava;
d) zadovoljavajuće poznaje zakone i druge propise, pravila struke i službe, stručno se usavršava samo do najmanje moguće mjere koja osigurava prihvatljivo obavljanje poslova radnog mjesta;
e) nedopvoljno poznaje zakone i druge propise, pravila struke i službe, stručno se ne usavršava.


1.2. Kreativnost i samostalnost
a) u obavljanju poslova naročito je kreativan i samostalan, u pravilu pronalazi najbolja rješenja sukladno pozitivnim propisima i pravilima struke, predlaže rješenja za poboljšanje obavljanje poslova radnog mjesta na koje je raspoređen, odnosno JUO-a;
b) u obavljanju poslova kreativan je i samostalan, pronalazi vrlo dobra rješenja sukladno pozitivnim propisima i pravilima struke, često predlaže rješenja za poboljšanje obavljanja poslova radnog mjesta na koje je raspoređen, odnosno JUO-a;
c) U obavljanju poslova prosječno je kreativan i samostala, pronalazi dobra rješenja sukladno pozitivnim propisima i pravilima struke, povremeno predlaže rješenja za poboljšanje obavljanja poslova radnog mjesta na koje je raspoređen, odnosno JUO-a;
d) U obavljanju poslova zadovoljavajuće je kreativan i samostalan, pronalazi zadovoljavajuća rješenja sukladno pozitivnim propisima i pravilima struke, rijetko predlaže zadovoljavajuća rješenja za poboljšanje obavljanja poslova radnog mjesta na koje je raspoređen, odnosno JUO-a;
e) U obavljanju poslova nije kreativan niti samostala, ne pronalazi rješenja sukladno pozitivnim propisima i pravilima struke, ne predlaže rješenja za poboljšanje obavljanja poslova radnog mjesta na koje je raspoređen, odnosno JUO-a.
1.3. Samoinicijativnost
a) u obavljanju poslova naročito je samoinicijativan, nije ga potrebno upućivati u poslove radnog mjesta, pomoć i savjet traži samo u slučaju rješavanja najsloženijih poslova;
b) u obavljanju poslova vrlo je samoinicijativan, nije ga potrebno upućivati u poslove radnog mjesta, pomoć i savjet traži samo u slučaju rješavanja složenijih poslova;
c) u obavljanju poslova je samoinicijativan, nije ga potrebno upućivati u poslove radnog mjesta, pomoć i savjet traži samo u slučaju rješavanja složenijih poslova;
d) u obavljanju poslova je samoinicijativan, samo ponekad ga je potrebno upućivati u poslove radnog mjesta, pri obavljanju poslova ponekad traži pomoć i savjete;
e) u obavljanju poslova nije samoinicijativan, potrebno ga je stalno upućivati u poslove radnog mjesta, objašnjavati mu obveze i pomagati mu u radu.

2. Kvaliteta i opseg obavljenih poslova, te pridržavanje zadanih rokova
Članak 5.
	Službenik je poslove radnog mjesta s obzirom na kvalitetu, opseg i pridržavanje zadanih rokova obavio kako slijedi:
2.1. Kvaliteta obavljenog posla
a) u aktima koje je pripremao nije trebalo ništa mijenjati, ispravljati ni dodavati, na kvalitetu njegova rada s osnove stručnosti, pravila struke i službe nije bilo prigovora;
b) u aktima koje je pripremao vrlo rijetko je trebalo izvršiti manje izmjene, ispravke ili dopune, na kvalitetu njegova rada s osnove stručnosti, pravila struke i službe nije bilo prigovora;
c) u aktima koje je pripremao ponekad je trebalo izvršiti manje izmjene, ispravke ili dopune, na kvalitetu njegova rada s osnove stručnosti, pravila struke i službe uglavnom nije bilo prigovora;
d) u aktima koje je pripremao uglavnom je trebalo izvršiti manje izmjene, ispravke ili dopune, na kvalitetu njegova rada s osnove stručnosti, pravila struke i službe ponekad je bilo manje značajnih prigovora;
e) u svim aktima koje je pripremao trebalo je izvršiti izmjene, ispravke ili dopune, na kvalitetu njegova rada s osnove stručnosti, pravila struke i službe često je bilo prigovora.
2.2. Opseg obavljenih poslova
a) poslove radnog mjesta na koje je raspoređen obavio je u cijelosti, izravno po nalogu nadređenog službenika obavio je sve zadane poslove radnog mjesta odsutnog službenika ili nepopunjenog radnog mjesta;
b) poslove radnog mjesta na koje je raspoređen obavio je u cijelosti, izravno po nalogu nadređenog službenika obavio je dio zadanih poslova radnog mjesta odsutnog službenika ili nepopunjenog radnog mjesta;
c) poslove radnog mjesta na koje je raspoređen obavio je u većem dijelu, izravno po nalogu nadređenog službenika obavio je manji dio zadanih poslova radnog mjesta odsutnog službenika ili nepopunjenog radnog mjesta;
d) poslove radnog mjesta na koje je raspoređen obavio je u zadovoljavajućem dijelu, izravno po nalogu nadređenog službenika obavio je dio manje složenih zadanih poslova radnog mjesta odsutnog službenika ili nepopunjenog radnog mjesta;
e) obavio je izrazito malo poslova radnog mjesta na koje je raspoređen, izbjegava obavljati poslove radnog mjesta odsutnog službenika ili nepopunjenog radnog mjesta.
2.3. Pridržavanje zadanih rokova
a) poslove je u cijelosti obavio u zadanim rokovima;
b) poslove je uglavnom obavio u zadanim rokovima;
c) prosječni dio poslova je obavio u zadanim rokovima;
d) poslove većinom obavlja s manjim odstupanjem od zadanog roka;
e) poslove ne obavlja u zadanim rokovima.

3. Poštivanje radnog vremena, te odnos prema suradnicima i strankama
Članak 6.
	U poštivanju propisanog radnog vremena i korištenju istog za obavljanje poslova radnog mjesta, odnosno povjerenih poslova, te odnosu prema strankama i suradnicima, službenik:
3.1. Poštivanje radnog vremena
a) uvijek na vrijeme dolazi na posao, ne odlazi ranije s posla, bez opravdanog razloga i bez odobrenja nadređenog službenika ne napušta radne prostorije;
b) uglavnom na vrijeme dolazi na posao, ne odlazi ranije s posla, bez opravdanog razloga i bez odobrenja nadređenog službenika ne napušta radne prostorije;
c) ponekad kasni na posao, ali ne odlazi ranije s posla, bez opravdanog razloga i bez odobrenja nadređenog službenika ne napušta radne prostorije;
d) ponekad kasni na posao i odlazi ranije s posla, bez opravdanog razloga i bez odobrenja nadređenog službenika vrlo rijetko napušta radne prostorije;
e) svakodnevno kasni na posao i odlazi ranije s posla, bez opravdanog razloga i bez odobrenja nadređenog službenika svakodnevno napušta radne prostorije.
3.2. Odnos prema suradnicima i strankama
a) iznimno je korektan prema suradnicima, davanjem savjeta i na drugi način svakodnevno pomaže suradnicima u obavljanju poslova JUO-a, a prema strankama se odnosi iznimno korektno, te u svakom slučaju, a s obzirom na poslove koje obavlja, pruža stranci potrebnu pomoć radi ostvarenja njenih prava i interesa;
b) vrlo dobro surađuje sa suradnicima, davanjem savjeta i na drugi način često pomaže suradnicima u obavljanju poslova JUO-a, a prema strankama se odnosi vrlo korektno, te im vrlo često, a s obzirom na poslove koje obavlja, pruža stranci potrebnu pomoć radi ostvarenja njenih prava i interesa;
c) dobro surađuje sa suradnicima, davanjem savjeta i na drugi način ponekad pomaže suradnicima u obavljanju poslova JUO-a, a prema strankama se dobro odnosi, te im ponekad, a s obzirom na poslove koje obavlja, pruža stranci potrebnu pomoć radi ostvarenja njenih prava i interesa;
d) zadovoljavajuće surađuje sa suradnicima, a prema strankama se odnosi na zadovoljavajući način;
e) nedovoljno surađuje s ostalim suradnicima, a prema strankama se odnosi nekorektno i neljubazno.




III. KRITERIJI ZA OCJENJIVANJE NAMJEŠTENIKA
Članak 7.
	U svrhu utvrđenja podataka o stručnom znanju pokazanom u obavljanju poslova, učinkovitosti i kvaliteti rada, te poštivanju službene dužnosti namještenika, ocjenjivanje se vrši prema kriterijima:
1. Stručnosti,
2. Kvalitete i opsega obavljenih poslova, te pridržavanju zadanih rokova, 
3. Poštivanju radnog vremena, te odnosu prema suradnicima.

1. Stručnost
Članak 8.
	Namještenik je u obavljanju poslova radnog mjesta pokazao stručnost, i to:
1.1. Stručnost
a) odlično poznaje pravila rada na svom radnom mjestu u okviru svoje struke;
b) vrlodobro poznaje pravila rada na svom radnom mjestu u okviru svoje struke;
c) dobro poznaje pravila rada na svom radnom mjestu u okviru svoje struke;
d) zadovoljavajuće poznaje pravila rada na svom radnom mjestu u okviru svoje struke;
e) nedovoljno poznaje pravila rada na svom radnom mjestu u okviru svoje struke;
2. Kvaliteta i opseg obavljenih poslova, te pridržavanje zadanih rokova
Članak 9.
	Namještenik je poslove radnog mjesta s obzirom na kvalitetu, opseg i pridržavanje zadanih rokova obavio kako slijedi:
2.1. Kvaliteta obavljenog rada
	a)   na kvalitetu njegova rada s osnove pravila rada i struke nije bilo prigovora;
	b)   na kvalitetu njegova rada s osnove pravila rada i struke uglavnom nije bilo prigovora;
	c)   kvaliteta njegova rada s osnove pravila rada i struke uglavnom je dobro;
d) na kvalitetu njegova rada s osnove pravila rada i struke ponekad je bilo manje značajnih prigovora;
	e)   na kvalitetu njegova rada s osnove pravila rada i struke uvijek se prigovara.
2.2. Opseg obavljenih poslova
a) poslove radnog mjesta na koje je raspoređen obavio je u cijelosti, te je gotovo uvijek spreman obavljati i poslove odsutnog namještenika;
b) poslove radnog mjesta na koje je raspoređen obavio je u cijelosti, te je uglavnom spreman obavljati i poslove odsutnog namještenika;
c) poslove radnog mjesta na koje je raspoređen obavio je u većem dijelu, te je ponekad spreman obavljati i poslove odsutnog namještenika;
d) poslove radnog mjesta na koje je raspoređen obavio je u zadovoljavajućem dijelu, te je rijetko spreman obavljati i poslove odsutnog namještenika;
e) obavio je izrazito mali dio poslova na koje je raspoređen, te izbjegava obavljati poslove odsutnog namještenika.
2.3. Poštivanje zadanih rokova
	a)   poslove radnog mjesta na koje je raspoređen obavio je u cijelosti u zadanim rokovima;
	b)   poslove radnog mjesta na koje je raspoređen obavio je uglavnom u zadanim rokovima;
c) poprosječni dio poslova radnog mjesta na koje je raspoređen obavio je u zadanim rokovima;
d) poslove radnog mjesta na koje je raspoređen većinom obavlja s manjim odstupanjem od zadanog roka;
e) poslove radnog mjesta na koje je raspoređen ne obavlja u zadanim rokovima.

3. Poštivanje radnog vremena, te odnos prema suradnicima
Članak 10.
	U poštivanju propisanog radnog vremena i korištenju istog za obavljanje poslova radnog mjesta, odnosno povjerenih poslova, te u odnosu prema ostalim suradnicima, namještenik:
3.1. Poštivanje radnog vremena
a) uvijek na vrijeme dolazi na posao, ne odlazi ranije s posla, bez opravdanog razloga i bez odobrenja nadređenog službenika, odnosno namještenika ne napušta radne prostorije;
b) uglavnom na vrijeme dolazi na posao, ne odlazi ranije s posla, bez opravdanog razloga i bez odobrenja nadređenog službenika, odnosno namještenika ne napušta radne prostorije;
c) ponekad kasni na posao, ali ne odlazi ranije s posla, bez opravdanog razloga i bez odobrenja nadređenog službenika, odnosno namještenika ne napušta radne prostorije;
d) ponekad kasni na posao i odlazi ranije s posla, bez opravdanog razloga i bez odobrenja nadređenog službenika, odnosno namještenika vrlo rijetko napušta radne prostorije;
e) svakodnevno kasni na posao i odlazi ranije s posla, bez opravdanog razloga i bez odobrenja nadređenog službenika, odnosno namještenika svakodnevno napušta radne prostorije.
3.2. Odnos prema suradnicima
	a)   iznimno je korektan prema suradnicima;
	b)   vrlodobro surađuje sa suradnicima;
	c)   dobro surađuje sa suradnicima;
	d)   zadovoljavajuće surađuje sa suradnicima;
	e)   nedovoljno surađuje sa suradnicima;

IV. NAČIN PROVOĐENJA OCJENJIVANJA
Članak 11.
	Rad službenika, odnosno namještenika ocjenjuje se prema kriterijima iz članka 3. – 6., odnosno 7. – 10. ovoga Pravilnika zaokruživanjem brojčane i slovne oznake za svaki pojedini utvrđeni kriterij, na posebnom obrascu kreiranom u skladu s ovim Pravilnikom.
	Utvrđuje se bodovna vrijednost (brojčana oznaka) utvrđenih kriterija za ocjenjivanje službenika, odnosno namještenika kako slijedi:
1. kriterij „a)“ 10 bodova;
2. kriterij „b)“ 8 bodova;
3. kriterij „c)“ 5 bodova;
4. kriterij „d)“ 3 boda;
5. kriterij „e)“ 1 bod.

Članak 12.
	Ocjene kojima se ocjenjuju službenici, odnosno namještenici dobivaju se zbrojem bodova kojima je njihov rad ocijenjen prema svim kriterijima, i to:
1. „odličan“ – ukoliko je rad i učinkovitost službenika, odnosno namještenika najviše kvalitete i osigurava najbolje i jedinstveno izvršavanje službe, odnosno radnih zadataka, a ukoliko je zbroj postignutih bodova za službenika 72 – 80, odnosno za namještenika 52 – 60;
2. „vrlodobar“ – ukoliko je rad i učinkovitost službenika, odnosno namještenika naročito dobar i osigurava prvorazredno izvršavanje službe, odnosno radnih zadataka, a ukoliko je zbroj postignutih bodova za službenika 56 – 71, odnosno za namještenika 41 – 51;
3. „dobar“ – ukoliko je rad i učinkovitost službenika, odnosno namještenika prosječne kvalitete i osigurava pouzdano obavljanje službe, odnosno radnih zadataka, a ukoliko je zbroj postignutih bodova za službenika 36 – 55, odnosno za namještenika 31 – 40.
4. „zadovoljava“ – ukoliko rad i učinkovitost službenika, odnosno namještenika osigurava najmanju moguću mjeru prihvatljivih standarda kvalitete i preciznosti u obavljanju službe, odnosno radnih zadataka, a ukoliko je zbroj postignutih bodova za službenike 22 – 35, odnosno za namještenike 20 – 30;
5. „ne zadovoljava“ – ukoliko je rad i učinkovitost službenika, odnosno namještenika ispod minimuma standarda kvalitete, te nije dovoljan da osigura pouzdano i prihvatljivo obavljanje službe, odnosno radnih zadataka, a ukoliko je zbroj postignutih bodova za službenika manji od 22, odnosno za namještenika manji od 20.
Članak 13.
	Službenike, odnosno namještenike ocjenjuje pročelnik JUO, a pročelnika JUO Općinski načelnik i to najkasnije do 31. ožujka tekuće godine za prethodnu kalendarsku godinu.
	Ne ocjenjuju se službenici, odnosno namještenici primljeni u službu, odnosno u radni odnos na određeno vrijeme, te službenici i namještenici koji su u prethodnoj kalendarskoj godini radili manje od 6 mjeseci, bez obzira na razloge.

Članak 14.
	Pročelnik JUO, odnosno Općinski načelnik dužan je s prijedlogom ocjene upoznati službenika, odnosno namještenika, odnosno pročelnika JUO na kojega se ocjena odnosi najkasnije do kraja veljače tekuće godine, što službenik, odnosno namještenik, odnosno pročelnik JUO potvrđuje svojim potpisom na obrascu iz članka 11. ovog Pravilnika.
	Ako službenik, odnosno namještenik, odnosno pročelnik JUO odbije potpisati da je upoznat s prijedlogom ocjene ili ako zbog njegove odsutnosti iz službe, odnosno s rada takav potpis nije moguće osigurati, o tome će se staviti bilješka na obrascu iz prethodnog stavka.

Članak 15.
	O ocjeni službenika, odnosno namještenika, odnosno pročelnika JUO donosi se pojedinačni akt – odluka.
	Ocjena se po pravomoćnosti odluke iz prethodnog stavka unosi u osobni očevidnik službenika i namještenika.

Članak 16.
	O ocjenama službenika, odnosno namještenika pročelnik JUO dužan je sastaviti zbirno izvješće, te isto dostaviti Općinskom načelniku.
	Zbirno izvješće sastavlja se na posebnom obrascu kreiranom u skladu s ovim Pravilnikom.

V. PRIJELAZNE I ZAVRŠNE ODREDBE
Članak 17.
	Obrasce iz članka 11. i članka 16. stavak 2. ovog Pravilnika ovlašten je kreirati pročelnik JUO.

Članak 18.
	Na ocjenjivanje službenika, odnosno namještenika, odnosno pročelnika JUO za 2025 godinu primjenjuju se odredbe ovog Pravilnika. 

Članak 19.
	Ovaj Pravilnik stupa na snagu osmog dana od dana objave u „Službenom glasniku Općine Mljet“.

